བོད་ཀྱི་དེང་རབས་རྩོམ་རིག་ལ་བློ་འབྱེད་སློབ་གསོའི་ཁྱད་ཆོས་ལྡན་པ།བོད་ཀྱི་དེང་རབས་རིག་གནས་གསར་བའི་སྲོལ་འབྱེད་པ་མཁས་མཆོག་དགེ་འདུན་ཆོས་འཕེལ་གྱིརྒྱལ་ཁམས་བསྐོར་བའི་ཚོར་སྣངཞེས་པའི་སྙན་རྩོམ་དུ།རྙིང་བ་ཐམས་ཅད་ལྷ་ཡི་སྲོལ་དུ་བསྒྲགས།།གསར་བ་ཐམས་ཅད་བདུན་གྱི་འཕྲུལ་དུ་སེམས།།ངོ་མཚར་ཕལ་ཆེར་ཐན་ལྟས་ཉིད་དུ་བསྒོམས།།འདི་ནི་ད་ལྟའི་བར་དུ་རང་རེའི་སྲོལ།།ཞེས་བོད་ཀྱི་དངོས་ཡོད་སྤྱི་ཚོགས་ཀྱི་བསམ་བློའི་རང་བཞིན་ནམ་འདུ་ཤེས་འཛིན་སྟངས་ཀྱི་གནས་ཚུལ་དངོས་རྣག་ཐོག་ལ་གཙག་བུ་འཁེལ་བ་ལྟ་བུར་གནད་དོན་གསལ་པོར་བསྟན།འདི་ནི་དགེ་ཆོས་ཁོང་ཉིད་རྒྱ་གར་ནས་ལོ་མང་རིང་སློབ་གཉེར་དང་ལོ་རྒྱུས་རིག་གནས་ཞིབ་འཇུག་དང་འཛམ་གླིང་གི་དངོས་ཡོད་གནས་ཚུལ་ལ་ལྟ་རྟོག་འཚོལ་ཞིབ་བྱས་པའི་ཉམས་རྟོགས་སམ་ཚོར་སྣང་དངོས་ལས་དྲངས་པའི་སྙིང་གཏམ་མམ་དྲང་ཚིག་རྣལ་མ་ཡིན་ཏེ།དེས་བློ་ལྡན་སྐྱེས་བུ་ཀུན་གྱི་ཡིད་དབང་འཕྲོགས་ཤིང་བསམ་གཞིགས་དང་འདང་རྒྱག་པའི་རྟོགས་པ་སད་པར་སློང་།དེ་ལས་བོད་ཀྱི་དེང་རབས་ན་གཞོན་རིག་པའི་དཔའ་པོ་དོན་གྲུབ་རྒྱལ་གྱིས་དགེ་ཆོས་མཆོག་གི་དགོངས་པའི་རྗེས་འབྲངས་ནས་བོད་ཀྱི་ལོ་རྒྱུས་རིག་གནས་ལ་དེང་རབས་མི་ཆོས་ཚན་རིག་གི་ལྟ་བ་དང་ཞིབ་འཇུག་གི་ཐབས་ཤེས་ལ་བསྟེན་ནས་ཞིབ་འཇུག་བྱེད་པ་དང་།ཆབས་ཅིག་རྩོམ་རིག་གསར་རྩོམ་གྱི་ལས་ཀའི་གོ་ཆ་ལྷུར་བླངས་པ་དང་ཞིབ་འཇུག་དང་གསར་རྩོམ་གྱི་ལག་ལེན་གྱི་ཉམས་མྱོང་ལས་སྐྱེས་པའི་རྟོགས་པ་དང་ཚོར་སྣང་ཟབ་མོ་དེ་དག་སྙན་རྩོམ་རིང་མོལང་ཚོའི་རྦབ་ཆུཞེས་པར་རྨི་ལྟས་ངན་པ་ལས་ཕྱིར་སད་ཁའི་སྨྲེ་སྔགས་ཀྱི་ཚུལ་དུ།མཚར་སྡུག་འོད་སྟོང་འབར་བའི་སྔོན་ཆད་ཀྱི་ད་ལྟའི་ཚབ་བྱེད་མི་རུང་ལ།བ་ཚྭའི་དྲི་དང་འགྲོགས་པའི་ཁ་སང་གིས་དེ་རིང་གི་སྐོམ་པ་ག་ལ་སོད།རྙེད་པར་དཀའ་བའི་ལོ་རྒྱུས་ཀྱི་བེམ་པོའི་ལུས་པོ་ལ།དུས་དང་མཐུན་པའི་སྲོག་གི་དབང་པོ་མ་ཞུགས་ན།ཡར་རྒྱས་ཀྱི་འཕར་རྩ་ལྡིང་མི་སྲིད་ལཞེས་སྐུལ་འབོད་བཏང་བ་ལྟ་བུ།ཁོ་ཚོས་སྐྱོ་སྣང་དང་སེམས་ཁུར་གྱི་ངང་ནས་བསམ་གཞིགས་དང་འདང་རྒྱག་ཟབ་མོ་གནང་བཞིན་ཡོད་པ་ནི་བོད་ཀྱི་དེང་རབས་རྩོམ་རིག་གི་བསམ་བློའི་རྩ་བ་ཡིན་ཏེ།མི་རིགས་ཀྱི་ལོ་རྒྱུས་རིག་གནས་ལ་ཕྱིར་འདང་དང་དེང་རབས་སྤྱི་ཚོགས་ཀྱི་དངོས་ཡོད་ལ་བསམ་གཞིགས་བྱེད་པ་གཞིར་བཟུང་ནས་མི་རྣམས་ཀྱི་བློ་སྒོ་འབྱེད་པར་སྐུལ་སློང་དང་།བསམ་བློ་བཅིངས་འགྲོལ་དང་མི་གཤིས་ཀྱི་རང་རྟོགས་སད་པར་སྐུལ་འབོད་བྱེད་རྒྱུ་ནི་བོད་ཀྱི་དེང་རབས་རྩོམ་རིག་གི་བརྗོད་བྱའི་སྙིང་པོའམ་སྲོག་ཤིང་དུ་གྱུར་ཡོད།སྐབས་དེའི་བོད་ཀྱི་རྩོམ་རིག་གིས་བློ་སྒོ་འབྱེད་པའི་སློབ་གསོ་དང་བསམ་བློ་བཅིངས་འགྲོལ་དང་རང་གཤིས་མངོན་འདོན་དང་།དེ་མིན་མི་གཤིས་ཀྱི་གནད་དོན་སོགས་རིམ་བཞིན་སྲོལ་རྒྱུན་གྱི་མི་རིགས་དང་ཆོས་ལུགས་དང་།ཆབ་སྲིད་དང་ལོ་རྒྱུས་རིག་གནས་བཅས་ཀྱི་ཁྲོད་མངོན་གསལ་དུ་ཐོན་ཏེ།རིམ་བཞིན་བོད་ཀྱི་དེང་རབས་རྩོམ་རིག་གི་བསམ་བློའི་ལྟེ་བར་གྱུར་ཡདོ།རྩོམ་པ་པོ་གང་མང་ཞིག་གིས་སྲོལ་རྒྱུན་གྱི་བསམ་བློའི་འཆིང་རྒྱ་ལས་གྲོལ་ཏེ་རང་གཤིས་བཅིངས་འགྲོལ་ཐོབ་པར་ཧུར་བརྩོན་བྱས་ཏེ།གང་ལེགས་ཀྱིས་འཚོ་བའི་ཉམས་ལེན་ལ་བརྟེན་ནས་མི་གཤིས་ཀྱི་རང་བཞིན་རྣལ་མར་ཉམས་རྟོགས་དང་འཚོལ་ཞིབ་བྱེད་པ་དང་མིའི་བདག་དབང་དང་ལ་རྒྱ་མཚོན་ཞིང་མི་གཤིས་ཀྱི་ཞེན་ཆགས་དང་།དེ་མིན་བག་ལ་ཉལ་བའི་སེམས་ཁམས་ཀྱི་གདོད་མའི་འགལ་འདུ་དང་སྡུག་བསྔལ་རང་བཞིན་དེ་རང་གི་འཚོ་བའི་ཉམས་ལེན་ལ་བརྟེན་ནས་དངོས་ཡོད་འཚོ་བའི་བདེ་སྡུག་གི་སྣང་ཚུལ་བྱེ་བྲག་པའི་རྣམ་པར་བཀོད་ཅིང་མཚོན་པ་སྟེ།མི་སྣ་བྱེ་བྲག་པའི་སྣང་བརྙན་དང་བདེ་སྡུག་གི་རྣམ་པ་དངོས་ལ་སྦྱོར་ཞིང་མཚོན་པར་བརྩོན་པ།རྩོམ་རིག་བརྩམས་ཆོས་ཁྲོད་ཀྱི་མི་སྣའི་ལས་དབང་ལ་བརྟེན་ནས་མི་སེམས་ཀྱི་ཞེན་ཆགས་ནི་མིའི་ལྷན་སྐྱེས་ཀྱི་རང་བྱུང་རང་བཞིན་ཞིག་ཡིན་ཞིང་།ཚེ་སྲོག་གི་སྟོབས་ཤུགས་ཀྱི་འབྱུང་གནས་དང་འཇིག་རྟེན་འཚོ་བའི་ཉམས་མེད་ཀྱི་ལྟ་ཤིང་སྔོན་མོ་ཡིན་པར་བསྟན།འཇར་མན་གྱི་མཚན་ཉིད་སྨྲ་བ་ཧྥུ་འུར་ཐེ་ཡིས།གལ་སྲིད་ཞེ་འདོད་མེད་པ་དང་།སྙན་གྲགས་དང་ཁེ་ཕན་གྱི་འདོད་པ་མེད་པ།ཧམ་སེམས་དང་གྲགས་འདོད་མེད་པས་ན།མི་གཤིས་ཀྱི་གོང་འཕེལ་དང་།གཟིགས་དཔྱད་ཀྱི་རིགས་སྟོབས་གོང་དུ་སྤེལ་བ་དང་།ཚན་རིག་སྒྱུ་རྩལ་འཐུས་སྒོ་ཚང་བར་གཏོང་རྒྱུ་ནི་བློ་ཡུལ་དུ་མི་སྲིད་པ་ཞིག་ཡིན།ཞེས་གསུངས་པ་བཞིན།མིའི་སེམས་ན་འདོད་པ་དང་ཧམ་པ་སྣ་ཚོགས་མེད་ན་ལས་ལ་འཇུག་པའི་སྐུལ་ཤུགས་མེད་པས་མི་སྒེར་གྱི་རང་གཤིས་དང་མིའི་སྤྱི་ཚོགས་ལ་འཕེལ་རྒྱས་མེད་པས་མིའང་མིར་འགྱུར་མི་ཐུབ་པར་གསལ།བོད་ཀྱི་དེང་རབས་རྩོམ་པ་པོ་གང་མང་ཞིག་མི་རིགས་རང་གི་ལོ་རྒྱུས་རིག་གནས་དང་བསམ་བློ་འདུ་ཤེས་ཀྱི་གཏིང་དང་མི་སེམས་ཀྱི་བདེ་སྡུག་གི་ཟབ་ཕྱོགས་ནས་བོད་མི་རྣམས་ད་ལྟ་སྤྱི་ཚོགས་ཀྱི་འཕོ་འགྱུར་ཆེན་པོའི་གོ་རིམ་ཁྲོད་དཀའ་སྡུག་གི་འཕག་འཚག་རྒྱག་པ་དང་།མགོ་འཐོམས་པ་དང་དཀའ་སྡུག་གི་སོམ་ཉིའི་དྲ་རུ་ཚུད་པ་ལས་རིམ་བཞིན་བློ་རིག་དང་རྟོགས་པ་སད་པ་དང་།མི་གཤིས་དང་རང་བཞིན་ལྷན་སྐྱེས་ཀྱི་ཞེན་ཆགས་སྣ་ཚོགས་ཁོ་ཚོའི་སྟེང་ནས་སླར་ཡང་གསོན་པ་དང་།དཔེར་ན།འཇམ་དཔལ་རྒྱ་མཚོའི་སྒྲུང་རིང་སྐལ་བཟང་མེ་ཏོག་ཁྲོད་ཀྱི་མི་སྣ་གཙོ་བོ་བློ་གྲོས་དང་།སྤེན་པ་དང་།སྐྱིད་འཚོ།ཉི་མ་ཚེ་རིང་།ཚེ་བརྟན་ཆུང་བ་དང་རྡོ་རྗེ་ཆུང་བ་བཅས་ཀྱི་མི་སྣའི་སྟེང་ནས་ང་ཚོས་མཐོང་ཐུབ་སྟེ།ཁོ་ཚོའི་བསམ་བློའི་གོ་རྟོགས་སད་པ་དང་རང་རྟོགས་ཀྱི་འདུ་ཤེས་དང་ཆགས་སྡང་གི་སེམས་གསལ་བར་སྐྱེད་བཞིན་པ་ལྟ་བུ་དང་།དེ་ཡང་ཡེ་ཤེས་བསྟན་འཛིན་གྱི་སྒྲུང་རིང་སྡུག་གྲི་ལས་ཐར་བའི་མི་ཞེས་པར།ཞིང་བྲན་བདེ་སྐྱིད་མཚོ་མོའི་སྣང་བརྙན་གསོན་ཉམས་ལྡན་པར་བཞེངས་སྐྲུན་བྱས་པ་ལས་རྒྱ་ཆེ་ཞིང་བྲན་མང་ཚོགས་ཀྱི་བསམ་བློའི་གོ་རྟོགས་སད་པ་དང་རང་དབང་ལ་བརྩོན་ལེན་བྱེད་པའི་རེ་འདུན་དང་དབང་སྒྱུར་གྲལ་རིམ་ལ་ངོ་རྒོལ་བྱེད་པའི་སྙིང་སྟོབས་མཚོན་ཡོད།དེ་མིན་དཔལ་འབྱོར་གྱི་གཙུག་གཡུ་ཞེས་པར་ཡང་གོང་གི་དཔེ་དང་མཐུན་པར་མི་སྣ་གཙོ་པོ་དཔལ་ལྡན་གྱི་བདེ་སྡུག་གི་ལོ་རྒྱུས་ལ་བརྟེན་ནས་དབང་སྒྱུར་གྲལ་རིམ་གྱི་བཙན་ཤེད་གཉའ་གནོན་དང་ཉེས་སྤྱོད་སྣ་ཚོགས་བཏང་བའི་སྡུག་བསྔལ་མྱོང་པའི་འོག་ནས་བསམ་བློའི་གོ་རྟོགས་སད་པ་དང་རང་དབང་རྩོད་ལེན་དང་ཐབས་སྣ་ཚོགས་ཀྱིས་ལོག་སྤྱོད་དབང་སྒྱུར་མཁན་ལ་ངོ་རྒོལ་བྱེད་པའི་སྤོབས་པ་སྐྱེད་པའི་ལོ་རྒྱུས་མཚོན་ཡོད།